DA jaag meer magte vir Kaapstad | Maroela Media
Die DA-kandidaat om burgemeester van Kaapstad te word, Geordin Hill-Lewis, het Dinsdag 'n grens getrek en gesê as hy verkies word, sal hy proaktief meer magte vir Kaapstad toe-eien sodat die Moederstad nie deel vorm van die landwye verval onder ANC-regering nie.
Hill-Lewis het by die Kelvin Grove-buiteklub in Nuweland aan die Kaapse Persklub gesê die sentrale regering sal nie gewilliglik magte na Kaapstad afwentel nie, want dan sien mense die DA regeer soveel beter as die ANC.
Kaapstad sal daardie magte uit die sentrale regering moet dwing.
Die DA se meerderheid in Kaapstad in 2016 was meer as 66%, maar toe was Patricia de Lille die kandidaat en sy is sedertdien deur die DA uitgedwing. Daar word verwag dat die DA die stad sal behou, maar met 'n verkleinde meerderheid.
Hill-Lewis het in vraetyd 'n paar baie spesifieke ondernemings gegee oor projekte waarin hy belowe het dat daar binne die volgende jaar merkbare vordering sal wees indien hy tot burgemeester verkies sou word.
Die eerste is onafhanklike kragvoorsiening. Hy het uitgewys dat onafhanklike kragvoorsieners tou staan om te belê in Kaapstad wat skoon oudits kry, waar 98% van inwoners hul rekeninge betaal, 99,2% van inwoners se vullis weekliks verwyder word, tenderbedrog in die gewone sin danksy 'n oop tenderstelsel nie kan plaasvind nie, die stad 99% (tans 100%) van rekeninge aan leweransiers binne 30 dae betaal én waar die stad nie 'n sent aan Eskom skuld nie.
Daarom meen Hill-Lewis dit is vir Kaapstad moontlik om binne die afsienbare toekoms massiewe beleggings te lok as enigste stad waar beurtkrag nie sal plaasvind nie. Die organisasie Greencape is reeds besig met planne daarvoor.
Voorts het hy onderneem om besoedeling te bekamp. Verskeie van Kaapstad se pragtige vleie is erg besoedel sodat dit gesluit is vir swemmers, en die stad weier om die data daaroor bekend te maak.
Hill-Lewis het onderneem om besoedeling te bekamp en die data so gou moontlik – en daarna voortdurend – aan lede van die publiek beskikbaar te stel.
Subekonomiese behuising op stukke grond wat aan die stad behoort – vasgevat in die sogenaamde Stadsprospektus – is van groot belang, asook die vervanging en opknapping van verouderende infrastruktuur, veral rioolpype.
Basiese dienslewering in die armste dele van die stad, soos Philippi, sal prioriteit bly en as hy burgemeester word, sal Hill-Lewis hom beywer dat hoogs gekwalifiseerde mense steeds die sleutelposte in die Kaapse stadsadministrasie vul.
Wat DA-kwessies betref, het Hill-Lewis hom uitgespreek teen 'n opsystaanreël soos die ANC het, en teen groter openlikheid oor skenkersgeld, maar hy het wel belowe om nie die DA en DA-kiesers in die verleentheid te stel met sy twiets nie.
Kom kyk hier in bronkhorstspruit waar julle DA is die dorp lyk soos n vark hok. Sal nie weer DA stem nie.
Mooi so DA!!!Vat die Weskaap en word onafhanklik van hierdie korrupte anc vullishoop land SA,of ne Azanië!!!!Ek oorweeg beslis om in Weskaap te gaan bly waar daar nie so korrupsie en bedrog is nie!!!!
Krediet aan die DA, maar hier is DA munisipaliteite in die Weskaap wat ook maar lekker konkel, geld vermors en dienslewering afskeep.
Beste ding ooit. Verhuis sommer as ek kon
ons het nie n keuse nie DA of ANC as almal saam staan en STEM vir die DA kan ons die meerderheid provinsies regeer